I stedet for at bruge millioner af kroner på tomme teltlejre vil Alternativet støtte borgere, der åbner deres hjem for indkvartering af flygtninge

Alternativet foreslår nu, at vi investerer i, at langt flere flygtninge får mulighed for at bo privat hos almindelige danskere, der har lyst til at åbne deres hjem for mennesker på flugt.

Det, mener vi nemlig, giver god mening ikke bare økonomisk, men også set ud fra et ønske om at skabe den bedst mulige integration, hvor flygtningene lærer sproget, får opbygget et netværk, kommer i arbejde og får størst muligt kendskab til det land, de er ankommet til og sandsynligvis skal blive i en længere periode.

Allerede i dag bor flygtninge privat i nogle af landets kommuner, ligesom der bliver eksperimenteret med de såkaldte venligboliger, der kan opsættes i haver eller baggårde, men vi ønsker, det bliver muligt i samtlige af landets kommuner – helst inden årets udgang. Det gælder om at få flygtningene ud af teltlejrene og ind i samfundet.

Derfor vil vi også lukke de to teltlejre, der, siden de blev opført i november i fjor, har stået gabende tomme og som indtil videre har kostet 17 millioner kroner at etablere og holde klar. Med månedlige driftsomkostninger på knap to millioner kroner kan det kun gå for langsomt med at lukke de meningsløse lejre. De penge vil vi i stedet bruge til indkvartering hos private, så man forhåbentlig også kan mindske trykket på andre botilbud til flygtninge.

Som det er i dag, har kommunerne store udfordringer med at finde plads til at huse flygtninge, hvilket nu for eksempel sker i nedlagte kontorbygninger eller ombyggede plejehjem, og her kan de private hjem være en god mulighed, samtidig med at det bidrager til integrationen, mener vi i Alternativet.

Dansk Flygtningehjælp har tidligere givet udtryk for, at organisationen mener, det er en god idé at huse flygtninge privat og flere kommuner har allerede gjort gode erfaringer. Det skal vi lytte til.

Forslaget flugter i det hele taget godt med Alternativets overordnede flygtninge- og asylpolitik, som blandt andet fokuserer på at aktivere civilsamfundet og frivillige i endnu højere grad end hidtil.

For mig at se har de mange tusindvis af frivilliges enorme, insisterende engagement og civilsamfundets sikre og kompetente ageren været en af de helt store positive oplevelser, efter flygtningesituationen ændrede sig i fjor og der pludselig gik flygtninge på de danske motorveje.

De frivillige og organisationernes utrættelige indsats har gjort den opgave, vi stod og stadig står overfor langt mindre. Og jeg tror potentialet er endnu større, og det er derfor, vi nu vil belønne de borgere, der vil åbne deres hjem for flygtningene.

Det vil være en gevinst for både Danmark og flygtningene selv.